ACAP เล็งออกหุ้นกู้ 2 พันลบ. รองรับการปล่อยสินเชื่อที่คาดปีนี้คึกคัก
ACAP เล็งออกหุ้นกู้ 2 พันลบ. รองรับการปล่อยสินเชื่อที่คาดปีนี้คึกคัก
15 ก.พ. 2559

สุกัญญา สุขเจริญไกรศรี ประธานเจ้าหน้าที่บริหาร บริษัท เอแคป แอ๊ดไวเซอรี่ จำกัด (มหาชน) หรือ ACAP เปิดเผยว่า บริษัทอยู่ระหว่างการพิจารณาออกหุ้นกู้วงเงิน 2,000 ล้านบาท ซึ่งบริษัทจะมีการนำเสนอเข้าสู่ที่ประชุมผู้ถือหุ้น เพื่อขออนุมัติต่อไป โดยวัตถุประสงค์ในการออกหุ้นกู้ครั้งนี้ เพื่อนำมาใช้เป็นเงินทุนหมุนเวียนในการปล่อยสินเชื่อซึ่งเป็นกิจการหลักของบริษัท
ขณะที่ บริษัทฯ ได้ตั้งเป้าพอร์ตสินเชื่อที่ 2,000 ล้านบาท ซึ่งจะแบ่งเป็นสัดส่วนในการปล่อยสินเชื่อให้กับลูกค้าขนาดเล็กวงเงินไม่เกิน 100 ล้านบาท, สินเชื่อให้กับกลุ่มผู้ประกอบการขนาดกลางวงเงิน 100-300 ล้านบาท และผู้ประกอบการรายใหญ่วงเงินมากกว่า 300 ล้านบาทขึ้นไปอีกด้วย
สำหรับเงินที่จะนำมาปล่อยสินเชื่อนั้น จะมาจากเงินทุนของบริษัทฯเองและเงินกู้ยืมจากสถาบันการเงินต่างประเทศซึ่งมีอัตราดอกเบี้ยต่ำ ทั้งนี้ รูปแบบการปล่อยสินเชื่อจะต้องมีหลักทรัพย์ค้ำประกันเพื่อป้องกันความเสี่ยงที่อาจจะเกิดจากการดำเนินงานด้วย ซึ่งหากบริษัทใดที่มีโครงการน่าสนใจและเป็นโครงการที่ก่อให้เกิดรายได้และเป็นประโยชน์ บริษัทฯ ก็พร้อมจะสนับสนุนในทุกรูปแบบ
น.ส.สุกัญญา กล่าวว่า ภาพรวมธุรกิจในปี 59 การปล่อยสินเชื่อมีการปรับตัวคึกคักมากขึ้น จากการที่ธนาคารพาณิชย์มีมาตรการเข้มงวดในการปล่อยสินเชื่อ จึงเป็นโอกาสให้ผู้ประกอบการนอนแบงก์อย่างเรา สามารถรุกตลาดการปล่อยสินเชื่อแก่ผู้ประกอบการเหล่านี้เพิ่มขึ้น
สำหรับผลการดำเนินงานปี 58 สิ้นสุดวันที่ 31 ธันวาคม 2558 ว่า บริษัทฯมีรายได้รวม 154.12 ล้านบาท และขาดทุนสุทธิ25.14 ล้านบาทลดลง 16.25 ล้านบาท หรือคิดเป็น39.27% เมื่อเทียบกับผลดำเนินงานปี 57 ที่มีผลขาดทุนอยู่ที่ 41.39 ล้านบาท จากการดำเนินการธุรกิจแบบเชิงรุกด้านการให้บริการสินเชื่อแก้ผู้ประกอบการรายย่อย ระดับกลาง และรายใหญ่มากขึ้น